અંતે રચનાએ સ્કલ્પચરના અભ્યાસક્રમમાં એડમિશન લઈ લીધું. પાંચ વર્ષના આ અભ્યાસક્રમમાં તબક્કાવાર પસાર થતાં સ્કલ્પચરની કલા સાથે રચનાનો પરિચય જેમ વધતો ગયો તેમ તેનામાં સર્જનાત્મકતા વિકસતી ચાલી. નીતનવીન વિચારો આવતાં ગયાં. તે વિચારોને વાસ્તવિકતાનું રૂપ આપવા તેમના પપ્પા પણ ખૂબ મદદ કરતા. એક-એક પ્રોજેક્ટ મહિનાઓ સુધી ચાલ્યા કરતો અને અનેક અડચણો પાર કરી સુંદર સ્કલ્પચર તૈયાર થતું. સ્કલ્પચર બનાવવું તે માનસિક ઉપરાંત શારીરિક મહેનત માગી લે તેવી કલા છે. તેથી ક્યારેક હથોડી સાથે કામ કરવું પડતું તો ક્યારેક આરી સાથે કામ કરવું પડતું. ક્યારે કપડાં પર માટી લાગતી તો ક્યારેક લાલ-લીલો-પીળો રંગ. પાંચ વર્ષના અંતે રચનાએ નાના મોટા અનેક સ્કલ્પચર્સ બનાવ્યા. તેમનો શૈક્ષણિક અભ્યાસક્રમ પૂર્ણ થયો. 12મું ધોરણ પાસ કર્યા વગર ફાઈન આર્ટ્સની સાથે તેણે હોમસાયન્સમાં ડિપ્લોમા અને મનોવિજ્ઞાન સાથે બી.એ.નું શિક્ષણ પણ પૂર્ણ કર્યું.